House of Daze, brittiläinen drag-kollektiivi.
**Drag** on taiteenlaji, jossa henkilö ilmaisee itseään pukeutumisen, meikin ja esiintymisen kautta. Dragissa leikitellään usein sukupuolirooleilla ja niiden rajojen rikkomisella. Drag-esiintyjiä kutsutaan joko nimellä *drag queen* tai *drag king*. Drag on isossa osassa queer-kulttuuria.

Transvestisuus ei ole dragiä, koska siinä ei pukeuduta esiintymistarkoituksessa.

Dragin historia
---------------

Dragin historia on ristiinpukeutumisen historiaa, joka on jäljitettävissä aina kirjoitetun historian alkuun asti. Historiasta ilmiö on tuttu, sillä varhaisimpiin sitä käsitteleviin kirjalliset lähteisiin kuuluvat Raamatun Vanha testamentti sekä Homeroksen *Ilias* ja *Odysseia*. Keskiaikaisissa teksteissä on mainintoja naisiksi pukeutuneista miehistä ja miehiksi pukeutuneista naisista. Myös seksityöntekijät ovat pitkään pukeutuneet ristiin asiakkaidensa toiveesta.*lähde?*

Termin "drag" uskotaan olevan peräisin Shakespearen ajoilta. Miesnäyttelijät kuvasivat termillä tapaa, jolla heidän esittämiensä naishahmojen puvut laahasivat (*drag*) lattiaa pitkin sanan englanninkielisen merkityksen mukaisesti. Vähemmän suositun tulkinnan mukaan drag olisi akronyymi ilmaisusta "dressed as a girl", mutta tätä ei yleisesti pidetä pätevänä tulkintana.

### Ristiinpukeutuminen ja drag teatteriviihteessä

Julian Eltinge, naisimitoija 1910-luvulla.
Dragilla on pitkä historia teatteriviihteessä. Naiset eivät usein uskonnollisista syistä tai muiden yhteiskunnassa vallinneiden normien vuoksi saaneet toimia näyttelijöinä, joten miehet esittivät naisten roolit naisiksi pukeutuneina. Näin toimittiin esimerkiksi antiikin Kreikassa ja Shakespearen aikaan Englannissa. Dragin historiaan teatterilavoilla kuuluvat esimerkiksi brittiläinen panto dame ja japanilainen kabuki-teatteri.

Myös arabi- ja muslimikulttuurissa dragin historia ulottuu pitkälle. Osmanien valtakunnan myötä aina vuodesta 1299 alkaen drag-ilmaisu sai oman muotonsa. Köçek-tanssijat esiintyivät aluksi erityisesti sulttaanin haaremeissa.

Yhdysvalloissa 1820-luvun lopulla suureen suosioon nousseessa *minstrel show* -viihteessä valkoihoiset miehet esittivät mustia naisia kasvot blackface-maskissa. Esityksissä mustista tehtiin karikatyyrisia hahmoja, ja niissä käytettiin tanssia ja laulua. Vaikka minstrel show toi yhteen elementtejä mustasta ja valkoisesta kulttuurista, esitykset olivat rasistisia. Minstrel show -esitysten tanssi, laulu ja karikatyyrit johtivat vaudevillen kehittymiseen.

### 1900-luku

1900-luvulla drag oli Yhdysvalloissa jo täysin oma taiteen- ja viihteenalansa. Drag alkoi kehittyä sekä saavuttaa suosiota 1960–1980-luvuilla ballroom-kulttuurin myötä. Ball-kulttuuri kehittyi New Yorkin Harlemissa, ja New Yorkia pidetäänkin usein dragin kotikaupunkina. Myös 1990-luvun New Yorkissa ollutta *Club kids* -klubikulttuuria pidetään dragin historian merkkipaaluna ja siihen suuresti vaikuttaneena tekijänä.

### 2000-luku

2000-luvulla dragin valtavirran tietoisuuteen toi RuPaul realityohjelmallaan *RuPaul's Drag Race*. Drag sai ensimmäistä kertaa kunnolla tilaa valtakunnallisessa televisiossa, ja ohjelmasta on ollut paikoitellen yksi katsotuimpia televisiosarjoja. Ohjelma toi dragin isoille näyttämöille ja osaksi populaarikulttuuria. Ohjelman myötä myös drag-esiintyjien määrä on kasvanut huimasti.

Televisiossa
------------

Boulet Brothers -artisteja *Creatures of the Night* -promojulisteessa.
* *Pink Flamingos*
* *RuPaul’s Drag Race*
* *Paris is Burning*

Lähteet
-------

1. ↑  What's The Difference Between A Crossdresser, Drag Queen, And Being Transgender? *YourTango*.  5.4.2021. Viitattu 12.9.2021. (englanniksi)
2. 1 2 3 4 5  100 vuotta sitten drag oli suosittua viihdettä ja sen tähti maailman kovapalkkaisin esiintyjä – sitten laskeutui pimeys *QX.fi*. Viitattu 23.7.2020.
3. 1 2 3 4  The fabulous history of drag *BBC Bitesize*. Viitattu 23.7.2020. (englanniksi)
4. ↑  Five things you (probably) didn’t know about pantomime dames *warwick.ac.uk*. Viitattu 12.9.2021.
5. ↑  Q&A: Ballroom kotina *Ruskeat Tytöt*. Viitattu 12.9.2021.
6. ↑  AnotherMan: Remembering the Club Kids, the Last Subculture of the Analogue Age *AnotherMan*. Viitattu 12.9.2021. (englanniksi)
7. ↑  Dino-Ray Ramos, Dino-Ray Ramos: ‘RuPaul’s Drag Race’ Season 13 Premiere Slays As Most-Watched Episode In Franchise’s History *Deadline*.  4.1.2021. Viitattu 12.9.2021. (englanniksi)
8. ↑  Caroline Framke: 11 moments that took RuPaul’s Drag Race from scrappy underdog to pop culture behemoth *Vox*.  22.3.2018. Viitattu 12.9.2021. (englanniksi)